32003L0069
L 175/37
JURNALUL OFÍCIAL AL UNIUNII EUROPENE
DIRECTIVA 2003/69/CE A COMISIEI
din 11 iulie 2003
de modificare a anexei la Directiva 90/642/CEE a Consiliului în ceea ce privește stabilirea conținuturilor maxime de reziduuri de clormequat, lambda-cihalotrin, kresoxim-metil, azoxistribin și anumiți ditiocarbamați
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), astfel cum a fost modificată ultima dată prin Regulamentul (CE) nr. 806/2003 (2), în special articolul 7,
întrucât:
(1)
În ceea ce privește produsele de origine vegetală, inclusiv fructele și legumele, conținuturile de reziduuri reflectă utilizarea unor cantități minime de pesticide necesare asigurării unei protecții eficiente a plantelor, aplicate astfel încât cantitatea de reziduuri să fie cât mai redusă posibil și acceptabilă din punct de vedere toxicologic, în special ținând seama de protecția mediului și de protecția consumatorilor din punctul de vedere al estimării unei doze zilnice admise (DZA). Conținuturile maxime de reziduuri (CMR) comunitare reprezintă limita superioară a cantităților de reziduuri care se pot găsi în produse dacă producătorii au respectat bunele practici agricole.
(2)
CMR de pesticide sunt revizuite în mod constant și sunt modificate pentru a se ține seama de noile informații și date. CMR se stabilesc la limita de detectare dacă din utilizările autorizate de produse fitosanitare nu rezultă conținuturi de reziduuri de pesticide detectabile în sau pe produsele alimentare, dacă nu există o utilizare autorizată, dacă utilizările autorizate de statele membre nu au fost susținute de datele necesare sau dacă, în țările terțe, utilizările care conduc la prezența unor reziduuri în și pe produsele alimentare ce pot fi introduse pe piața comunitară nu au fost susținute de datele necesare.
(3)
În ceea ce privește substanța clormequat, statele membre și părțile interesate au notificat Comisiei că este în continuare semnificativă contaminarea perelor provocată de nivelurile de fond ale clormequatului persistente în mediu ca urmare a utilizărilor anterioare. Datele de monitorizare arată că degradarea reziduurilor este atât de lentă încât este necesară menținerea pe o perioadă de încă trei ani a CMR stabilit în Directiva 90/642/CEE.
(4)
În ceea ce privește substanțele lambda-cihalotrin, kresoxim-metil, azoxistrobin și mancozeb, statele membre raportoare au primit cereri de noi utilizări sau de schimbare a utilizărilor. Evaluarea respectivelor utilizări a dus la concluzia că acestea nu ar conduce la o expunere inacceptabilă a consumatorilor.
(5)
În ceea ce privește mancozebul, prin metodele actuale de analiză de rutină nu este posibilă diferențierea sa de alți ditiocarbamați [maneb, mancozeb, metiram, propineb și zineb (sumă exprimată în CS2)], astfel încât definiția reziduurilor acoperă toată grupa de ditiocarbamați.
(6)
Comisia a concluzionat că ar trebui modificate anumite CMR ca urmare a riscurilor pe care aceste substanțe le prezintă pentru consumatori. Este esențial ca statele membre să ia măsuri suplimentare de gestionare a riscurilor pentru a proteja în mod eficient consumatorii.
(7)
Expunerea consumatorilor pe întreaga durată a vieții sau pe o perioadă scurtă la fiecare dintre pesticidele menționate de prezenta directivă prin intermediul produselor alimentare a fost revizuită și evaluată în conformitate cu procedurile și practicile comunitare în vigoare, ținându-se seama de liniile directoare publicate de Organizația Mondială a Sănătății (3). S-a calculat că CMR stabilite de prezenta directivă nu conduc la o expunere inacceptabilă a consumatorilor.
(8)
În cazurile justificate, expunerea acută a consumatorilor la pesticidele în cauză prin intermediul fiecăruia dintre produsele alimentare care pot conține reziduuri din aceste pesticide a fost măsurată și evaluată în conformitate cu procedurile și practicile în vigoare în Uniunea Europeană, ținându-se seama de orientările publicate de Organizația Mondială a Sănătății. S-a concluzionat că prezența reziduurilor de pesticide la nivelul sau sub nivelul CMR propuse de prezenta directivă nu ar avea efecte toxice acute.
(9)
Partenerii comerciali ai Comunității au fost consultați în cadrul Organizației Mondiale a Comerțului în ceea ce privește CMR propuse de prezenta directivă, ținându-se seama de observațiile lor în acest sens.
(10)
S-a ținut seama de avizul Comitetului științific pentru plante, în special de orientările și recomandările privind metodologia care trebuie urmată în vederea protecției consumatorilor de produse agricole tratate cu pesticide.
(11)
Prin urmare, anexa la Directiva 90/642/CEE trebuie modificată în consecință.
(12)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa II la Directiva 90/642/CEE se modifică după cum urmează:
1.
la rubrica privind substanțele kresoxim-metil pentru căpșuni, indicația „0,2 (p) mg/kg” se înlocuiește cu indicația „1 (p) mg/kg”;
2.
la rubrica privind ditiocarbamații: maneb, mancozeb, metiram, propineb și zineb (sumă exprimată în CS2) pentru ridichi, indicația „0,2 mg/kg” se înlocuiește cu indicația „2 mg/kg, pentru ceapa verde, indicația” 0,05* mg/kg „se înlocuiește cu indicația” 1 mg/kg;
3.
la rubrica privind clormequatul, pentru pere, nota de subsol (t) se înlocuiește cu următorul text:
„(t)
se aplică un CMR provizoriu de 0,3 mg/kg până la 31 iulie 2006.”;
4.
rubricile privind substanțele azoxistrobin și lambda-cihalotrin se înlocuiesc cu rubricile prevăzute de anexa la prezenta directivă.
Articolul 2
Statele membre adoptă și publică dispozițiile necesare pentru a se conforma prezentei directive până la 31 iulie 2003. Statele membre informează de îndată Comisia cu privire la aceasta.
Statele membre aplică aceste dispoziții începând cu 1 august 2003.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a șaptea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 11 iulie 2003.